b'\n_START_ARTICLE_\nMichael Konsel\n_START_SECTION_\nKlupska karijera\n_START_PARAGRAPH_\nKonsel je svoju profesionalnu nogometnu karijeru zapo\xc4\x8deo 1982. u First Vienni odakle je nakon tri godine pre\xc5\xa1ao u redove gradskog rivala, be\xc4\x8dkog Rapida. Bio je \xc4\x8dlan trofejne Rapidove generacije iz 1980-ih koja je osvojila dva nacionalna prvenstva i kupa te je 1985. s klubom nastupio u finalu Kupa pobjednika kupova protiv Evertona. Vratar je u Rapid Be\xc4\x8du ostao do 1997. godine te je posljednje dvije sezone bio kapetan kluba. 1996. je s klubom osvojio tre\xc4\x87i naslov austrijskog prvaka te je ponovo nastupio u finalu Kupa kupova (poraz od PSG-a). Iste godine je izabran za austrijskog nogometa\xc5\xa1a godine._NEWLINE_Nakon trinaest godina provedenih u Rapidu, Michael Konsel 1997. godine s 35 godina prelazi u AS Romu gdje je zavr\xc5\xa1etkom prve sezone progla\xc5\xa1en najboljim vratarem Serie A te je uvr\xc5\xa1ten u Rominu All Star mom\xc4\x8dad svih vremena. Sljede\xc4\x87e sezone Konsel se ozljedio a 1999. je pre\xc5\xa1ao u Veneziju gdje je nakon jedne godine prekinuo igra\xc4\x8dku karijeru.\n_START_SECTION_\nReprezentativna karijera\n_START_PARAGRAPH_\nMichael Konsel je za austrijsku reprezentaciju debitirao u listopadu 1985. u prijateljskoj utakmici protiv Jugoslavije. Bio je \xc4\x8dlan reprezentacije koja je nastupila na svjetskim prvenstvima 1990. i 1998. Za Austriju je ukupno branio 43 puta a jedna od zapa\xc5\xbeenijih utakmica bila je prijateljska utakmica protiv Francuske u kolovozu 1998.'